நிருபமா பாண்டே

நிருபமா பாண்டே (Nirupama Pandey) இந்தியாவைச் சேர்ந்த ஒரு  மலையேறும் வீராங்கனையாவார்.  பீகாரில் இருந்து எவரெசுட்டு சிகரத்தை ஏறிய முதல் பெண் என்ற சிறப்பு இவருக்கு உண்டு. 2011 ஆம் ஆண்டு மே மாதம் 25 ஆம் தேதியன்று காலை 10:15 மணிக்கு  இவர் எவரெசுட்டு சிகரத்தில் ஏறினார். விமானப் படை அதிகாரி நிவேதிதா சௌத்ரியும் விமான படை அதிகாரி  இராச்சிகா சர்மாவும் அடங்கிய முதல் அனைத்துப் பெண்கள் விமானப்படைப் பிரிவினர் குழுவில் நிருபமா ஒரு பகுதியாக இருந்தார்.

இவரது மற்ற மலை ஏறுதல்களில் லேவில் உள்ள  சுடோக் காங்க்ரி மலை (6121 மீ) மற்றும் கோலாப் காங்க்ரி மலை (6100 மீ), காமெட்டு மலை (7,757 மீ) மற்றும் கர்வாலில் உள்ள  அபிகமின் மலை (7357 மீ), லடாக்கில் உள்ள மவுண்டு சாசர் காங்க்ரி மலை (7672 மீ), திரிசூல் மலை  (கர்க்வால் பிராந்தியம்) மற்றும் இமாச்சல் பிராந்தியத்தில் உள்ள  மணிராங் மலை  6593 மீ  ஆகியவை அடங்கும்.

 ஆரம்பகால வாழ்க்கை. 
நிருபமா பாண்டே சிவான் மாவட்டத்தில் உள்ள இயாமோ இயலால்பூர் கிராமத்தில் சிறீ  இராசேந்திர பாண்டே மற்றும் சிறீமதி உமா பாண்டே தம்பதியருக்கு மகளாகப் பிறந்தார். புனேவில் உள்ள கேந்திரிய வித்யாலயாவில் பள்ளிப்படிப்பை முடித்த  இவர், புனே இருக்கும் நெசு வாடியா வணிகக் கல்லூரியில் வணிகம் மற்றும் நிதி மற்றும் சந்தைப்படுத்தல் துறையில் எம்பிஏ பட்டம் பெற்றார். கல்லூரியில்,  இவர் தேசிய மாணவர் படையின் ஒரு பகுதியாக இருந்தார்.  மேலும் அடிக்கடி மலையேற்றத்திற்குச் சென்றார். 2007 ஆம் ஆண்டில் உத்தரகாசியில் அமைந்துள்ள நேரு மலையேறும் நிறுவனத்தில் கடுமையான பயிற்சியைப் பெற்று தனது மலையேறும் வாழ்க்கையைத் தொடங்கினார். 2003 ஆம் ஆண்டில்,  இவர் இந்திய விமானப்படை பறக்கும் அதிகாரியாக சேர்ந்தார்.

 குடும்பம். 
2009 ஆம் ஆண்டு ஆகத்து மாதத்தில்  நிருபமா பாண்டே பீகாரின் மதுபானியில் உள்ள பெனிபட்டியைச் சேர்ந்த படைத் தலைவர் பிரகாசு  சாவை திருமணம் செய்து கொண்டார்.

 எவரெசுட்டு சிகரப் பயணம் 
இராணுவப் படைத் தலைவியான நிருபமா பாண்டே 2011 ஆம் ஆண்டு மே மாதம் 25 ஆம் நாளன்று காலை 10:15 மணிக்கு எவரெசுட்டு சிகரத்தின் உச்சியை அடைந்தார்.  இச்சாதனையை  உருவாக்கிய முதல் மூன்று பெண் இந்திய விமானப்படை அதிகரிகளில் இவரும் ஒருவராவார்.  பதினொரு பெண் அதிகாரிகள் கொண்ட குழுவுடன் ஒரு மருத்துவ அதிகாரி மற்றும் தகுதி வாய்ந்த மலையேறுபவர்களாக இருந்த எட்டு ஆண் விமானப் போர்வீரர்களும் இவருடன் பயணித்த குழுவில் இருந்தனர்.

 விருதுகள் 
2011 ஆகத்து மாதத்தில்  எவரெசுட்டு சிகரத்தில் மூவர்ணக் கொடியை ஏற்றியதற்காக பாட்னா நகரத்தில் படைத் தலைவர் நிருபமா பாண்டேவை பீகார் முதல்வர் திரு நித்தீச்ஜு குமார் பாராட்டினார். பீகார் அரசாங்கம் இவருக்கு அதி விசிசுட்டு கேல் சம்மன் விருதை  வழங்கியது.

 மேற்கோள்கள் 

 வெளி இணைப்புகள் 
 http://indianairforce.nic.in

பகுப்பு:வாழும் மக்கள்
பகுப்பு:1981 பிறப்புகள்
பகுப்பு:மலையேற்ற வீரர்கள்
பகுப்பு:பீகார் நபர்கள்